ปลื้มคนละครึ่งเฟส 4 วันแรกยืนยันใช้เงิน 17 ล้านคน
คลังปลื้มคนละครึ่งเฟส 4 วันแรกยืนยันใช้เงิน 17 ล้านคน เงินสะพัดทะลุ 500 ล้านบาท ทำเศรษฐกิจคนตัวเล็กคึกคัก
1 ก.พ. 2565

นายอาคม เติมพิทยาไพสิฐ รมว.การคลัง กล่าวว่า โครงการคนละครึ่ง ระยะที่ 4 วันแรก (1 ก.พ. 2565) คึกคัก ส่วนหนึ่งเป็นผลมาจากอยู่ในช่วงเทศกาลตรุษจีน และประชาชนส่วนใหญ่ต่างรอโครงการอยู่ ดังนั้นเมื่อเริ่มให้มีการยืนยันตัวตนตั้งแต่เวลา 06.00 น. ของวันที่ 1 ก.พ. ที่ผ่านมา ก็มีการใช้จ่ายทันที และวันแรกมีคนกดยืนยันสิทธิประมาณ 17 ล้านคน จากผู้ที่ได้สิทธิเดิม 28 ล้านคน“ตอนนี้พบว่าร้านอาหารเริ่มกลับมาคึกคักอีกครั้ง ประชาชนมีการใช้จ่ายเพิ่มขึ้น สะท้อนว่าโครงการคนละครึ่งเป็นประโยชน์อย่างมากกับผู้มีรายได้น้อย ให้มีกำลังซื้อเพิ่มขึ้น ถือว่าเป็นการกระตุ้นการใช้จ่าย ช่วยรักษาระดับการบริโภคของประชาชน แม้ว่าอาจจะไม่ได้ช่วยให้การบริโภคกับมาเต็มร้อยเหมือนช่วงก่อนโควิด-19 แต่ก็ช่วยให้การใช้จ่ายดีขึ้น และเท่าที่เคยสอบถามร้านอหารที่เข้าร่วมโครงการ พบว่า ในช่วงที่โครงการหยุดไปราว 1 เดือนนั้น รายได้ก็ลดลง แต่เมื่อโครงการคนละครึ่งกลับมาเดินหน้าอีกครั้ง ก็มั่นใจว่าจะช่วยทำให้ยอดขายเพิ่มขึ้นทันที” นายอาคม กล่าวด้านนายกฤษฎา จีนะวิจารณะ ปลัดกระทรวงการคลัง กล่าวว่า โครงการคนละครึ่ง ระยะที่ 4 วันแรก (1 ก.พ. 2565) พบว่า ประชาชนได้ยืนยันสิทธิแล้ว 16.45 ล้านคน มีการใช้จ่ายเงินราว 445 ล้านบาท แบ่งเป็นประชาชนใช้จ่าย 225 ล้านบาท และรัฐบาลร่วมจ่าย 220 ล้านบาทขณะที่นายพรชัย ฐีระเวช ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลังเปิดเผยว่า โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 และโครงการคนละครึ่ง ระยะที่ 4 ได้เปิดให้ประชาชนใช้จ่ายวันแรก เมื่อวันอังคารที่ 1 กุมภาพันธ์ 2565 ซึ่งพบว่าในการใช้จ่ายวันแรก ณ เวลา 16.00 น. มีผู้ใช้สิทธิทุกโครงการรวม 5.44 ล้านราย และมียอดใช้จ่ายรวม ทั้งหมด 1,132.44 ล้านบาท โดยสรุปผลการใช้จ่ายได้ ดังนี้1. โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 2.89 ล้านราย มียอดการใช้จ่ายรวม 573.54 ล้านบาท2. โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิจำนวน 1.47 แสนราย มียอดการใช้จ่ายรวม 57.66 ล้านบาท3. โครงการคนละครึ่ง ระยะที่ 4 มีผู้ใช้สิทธิจำนวน 2.4 ล้านราย โดยมียอดการใช้จ่ายรวม 501.24 ล้านบาท แบ่งเป็นเงินที่ประชาชนจ่าย 253.43 ล้านบาท และรัฐร่วมจ่าย 247.81 ล้านบาท โดยมีประชาชนที่กดยืนยันเข้าร่วมโครงการคนละครึ่ง ระยะที่ 4 แล้ว จำนวน 16.93 ล้านรายทั้งนี้ ประชาชนผู้เคยได้รับสิทธิโครงการคนละครึ่ง ระยะที่ 3 ที่ประสงค์จะเข้าร่วมโครงการคนละครึ่ง ระยะที่ 4 สามารถกดยืนยันสิทธิเข้าร่วมโครงการคนละครึ่ง ระยะที่ 4 ผ่านแอปพลิเคชัน “เป๋าตัง” และสามารถเริ่มใช้จ่ายได้ทันทีหลังการกดยืนยันสิทธิเรียบร้อยแล้ว และในส่วนของประชาชนทั่วไปที่ไม่ได้เข้าร่วมโครงการคนละครึ่งระยะที่ 3 จะสามารถลงทะเบียนผ่านแอปพลิเคชัน “เป๋าตัง” หรือ ผ่านเว็บไซต์ www.คนละครึ่ง.com ได้ตั้งแต่วันที่ 10 กุมภาพันธ์ 2565 จนกว่าจะครบจำนวนประมาณ 1 ล้านสิทธิ โดยสามารถเริ่มใช้จ่ายวันแรกในวันที่ 17 กุมภาพันธ์ 2565ประชาชนสามารถใช้จ่ายในโครงการต่าง ๆ ได้จนถึงวันที่ 30 เมษายน 2565 โดยสามารถตรวจสอบร้านค้าที่เข้าร่วมแต่ละโครงการได้ที่ www.คนละครึ่ง.com